Source: http://lex.justice.md/index.php?action=view&view=doc&lang=1&id=311537
Timestamp: 2019-12-06 16:55:59+00:00

Document:
LPM1117/1997
ID intern unic: 311537
LEGE Nr. 1117
din 20.07.1997
privind bursele de mărfuri
Publicat : 25.07.1998 în Monitorul Oficial Nr. 70 art Nr : 464
LP53 din 30.03.17, MO134-143/28.04.17 art.218
LP194-XVI din 26.09.08, MO190-192/24.10.08 art.687
LP250-XV din 19.06.03, MO149/18.07.03 art.602
LP472-XV din 27.09.01, MO128/19.10.01 art.896
LP340-XV din 06.07.01, MO97-99/17.08.01 art.771
LP375-XIV din 30.04.99, MO56/03.06.99
În textul Legii sintagma „Ministerului Economiei” se substituie cu sintagma „Ministerului Economiei și Infrastructurii” prin LP79 din 24.05.18, MO195-209/15.06.18 art.338
Prezenta lege reglementează înfiinţarea şi activitatea burselor de mărfuri, drepturile şi obligaţiile membrilor lor, organizarea comerţului de bursă şi apărarea drepturilor şi intereselor legale ale participanţilor la aceasta.
Sub incidenţa prezentei legi se află toate bursele de mărfuri care au fost înfiinţate sau vor fi înfiinţate pe teritoriul Republicii Moldova, dacă legislaţia nu prevede altfel.
Articolul 2. Noţiunea de bursă de mărfuri
(1) Bursa de mărfuri este o instituţie care organizează comerţul de bursă pe bază de standarde sau mostre de mărfuri, efectuat într-un local prestabilit acestui scop (sala bursei) şi la o anumită dată şi oră, conform regulilor de bursă.
[Art.2 al.(2) abrogat prin LP53 din 30.03.17, MO134-143/28.04.17 art.218]
[Art.2 al.(2) modificat prin LP250 din 19.06.03, MO149/18.07.03 art. 602]
(3) Bursa de mărfuri este în drept să deschidă filiale şi alte subdiviziuni separate în conformitate cu legislaţia.
Articolul 3. Tipurile principale ale burselor de mărfuri
(1) După criteriul de admitere a participanţilor la licitaţiile de bursă se deosebesc burse de mărfuri deschise şi închise.
(2) La bursele de mărfuri deschise, tranzacţiile se încheie între intermediarii bursei şi vizitatorii bursei atît independent, cît şi prin intermediari.
(3) La bursele de mărfuri închise, tranzacţiile se încheie numai între intermediarii bursei, care reprezintă interesele atît ale participanţilor la bursă, cît şi ale vizitatorilor ocazionali şi acţionează în numele acestora.
(4) În funcţie de caracterul activităţii lor, bursele de mărfuri pot fi specializate şi generale.
(5) Bursele de mărfuri specializate efectuează operaţiuni cu anumite categorii de marfă fizică.
(6) La bursele de mărfuri generale, operaţiunile se efectuează cu toate categoriile de mărfuri.
Articolul 4. Asociaţiile şi uniunile burselor de mărfuri
(1) Bursele de mărfuri sînt în drept să se asocieze benevol în asociaţii şi uniuni, dacă aceasta nu este în contradicţie cu scopul activităţii lor şi cu cerinţele legislaţiei antimonopoliste.
(2) Asociaţiile şi uniunile burselor de mărfuri nu sînt în drept să desfăşoare activitate de bursă.
Articolul 5. Funcţiile de bază ale bursei de mărfuri
Funcţiile de bază ale bursei de mărfuri sînt:
a) organizarea licitaţiilor de bursă;
b) elaborarea pachetului de contracte tip pentru tranzacţiile de vînzare-cumpărare;
c) stabilirea cererii şi ofertei reale, precum şi a proporţiilor formate ale schimbului de mărfuri comercializate sau schimbate la bursă;
d) crearea condiţiilor pentru stabilizarea preţurilor şi proporţiilor schimbului de mărfuri;
e) cotarea preţurilor la mărfurile de bursă;
f) organizarea, ţinîndu-se cont de cererea şi oferta reale, a operaţiunilor de schimb de mărfuri pe baza avantajului reciproc;
g) informarea tuturor participanţilor la licitaţiile de bursă, după caz, despre degradarea parţială a calităţilor de consum ale mărfii propuse la bursă;
h) punerea la dispoziţia participanţilor la licitaţiile de bursă şi altor persoane fizice şi juridice interesate a informaţiei despre mărfurile de bursă.
Articolul 6. Domeniul de activitate a bursei de mărfuri
(1) Bursa de mărfuri este în drept să desfăşoare activitate care este nemijlocit legată de organizarea comerţului de bursă.
(2) Acţiunile bursei de mărfuri care au drept scop ori consecinţă înlăturarea sau limitarea concurenţei în cadrul comerţului de bursă se consideră ilegale, iar acordurile încheiate în legătură cu aceasta, nule.
Articolul 7. Mărfurile de bursă
(1) Marfa de bursă este marfa de un anumit fel şi o anumită calitate aflată în circulaţie, inclusiv contractul standard şi conosamentul la marfa respectivă, admisă, în modul stabilit de bursa de mărfuri, la comerţul de bursă.
(2) Marfa de bursă trebuie să fie calitativ omogenă, cu parametri calitativi comparabili în decursul unei anumite perioade de timp şi plasată în loturi interschimbabile, ceea ce permite negocierea ei conform calităţilor declarate sau mostrelor.
(3) De calitatea mărfii comercializate la licitaţiile de bursă şi de corespunderea acesteia standardelor răspunde bursa. La cererea oricărui participant la negocieri, bursa este obligată să organizeze expertiza calităţii mărfii comercializate prin intermediul licitaţiilor de bursă.
(4) Nu sînt mărfuri de bursă bunurile imobiliare, obiectele proprietate intelectuală şi drepturile patrimoniale.
Articolul 8. Comerţul de bursă
(1) Comerţul de bursă se organizează sub formă de licitaţie publică cu strigare şi se desfăşoară în scopul prestării de servicii cumpărătorilor şi vînzătorilor în procesul de vînzare-cumpărare (schimb) a mărfurilor de bursă.
(2) Comerţul de bursă se desfăşoară pe calea:
a) efectuării tranzacţiilor de bursă de către intermediarul bursei în numele şi pe seama clientului, în numele clientului şi pe seama sa ori în numele său şi pe seama clientului (activitate de broker);
b) efectuării tranzacţiilor de bursă de către intermediarul bursei în numele său şi pe seama sa în scopul vînzării ulterioare a mărfii la bursă (activitate de dealer).
Articolul 9. Tranzacţia de bursă. Tipurile tranzacţiilor
(1) Tranzacţia de bursă este un contract de bursă cu privire la mărfurile de bursă, încheiat între participanţii la comerţul de bursă în procesul licitaţiilor de bursă şi înregistrat de bursă. Modul de înregistrare şi încheiere a tranzacţiilor de bursă se stabileşte de bursă.
(2) Operaţiunile de vînzare şi cumpărare a mărfurilor la bursă se efectuează atît cu marfă fizică, cît şi cu marfă prevăzută pentru producere. Existenţa mărfii la bursă la momentul încheierii tranzacţiei nu este o condiţie obligatorie.
(3) Participanţii la comerţul de bursă pot efectua tranzacţii legate de:
a) transmiterea reciprocă a drepturilor şi obligaţiilor referitoare la marfa fizică (tranzacţii cash);
b) transmiterea reciprocă a drepturilor şi obligaţiilor referitoare la marfa fizică cu termenul de livrare prorogat (tranzacţii forward);
c) transmiterea reciprocă a drepturilor şi obligaţiilor referitoare la contractele standard de livrare a mărfii de bursă (tranzacţii futures);
d) condiţia inclusă în tranzacţia de bursă pe un termen, înăuntrul căruia uneia din părţi i se dă dreptul să aleagă între condiţiile tranzacţiei sau să schimbe condiţiile iniţiale ale acesteia (tranzacţii option);
e) operaţiunile în scopul obţinerii de venit de la revînzarea mărfurilor (contractelor) la preţuri mai avantajoase (tranzacţii de arbitraj).
(4) Tranzacţii de bursă pot fi considerate şi alte tranzacţii cu privire la marfa de bursă, la contracte sau la drepturi stabilite prin regulile comerţului de bursă.
(5) Nu pot fi considerate tranzacţii de bursă tranzacţiile încheiate la bursă, dar care nu corespund prevederilor alin.(1). Asupra unor astfel de tranzacţii garanţiile bursei nu se extind.
(6) Tranzacţiile de bursă nu pot fi încheiate în numele şi pe seama bursei.
Articolul 10. Contractul de bursă
(1) Contractul de bursă, încheiat între participanţii la comerţul de bursă, va cuprinde:
a) denumirea părţilor contractante;
b) denumirea mărfii, caracterizarea ei tehnico-economică necesară pentru determinarea destinaţiei şi domeniului de utilizare a acesteia;
c) cantitatea şi calitatea mărfii;
d) denumirea întreprinderii producătoare (proprietarului) care vinde marfa şi sediul acesteia (acestuia);
e) termenul de livrare a mărfii;
f) condiţiile de livrare a mărfii;
g) preţul mărfii şi condiţiile de achitare pentru livrarea ei;
h) alte condiţii prevăzute de bursă şi care nu sînt în contradicţie cu legislaţia.
(2) În clauzele contractului de bursă circumstanţele de forţă majoră nu se iau în considerare.
(3) Dacă membrul bursei de mărfuri nu-şi îndeplineşte obligaţiile asumate, adică în termenul prevăzut în contractul de bursă nu prezintă documentele cuvenite sau nu varsă bani pentru marfa cumpărată, acest fapt se comunică imediat în scris comitetului de bursă. Comitetul de bursă stabileşte şi dă publicităţii preţul de decontare al mărfii conform contractelor încheiate de membrul respectiv al bursei. Asemenea contracte se lichidează imediat şi balanţa se echilibrează prin vînzarea sau cumpărarea cantităţii necesare de mărfuri de la membrul respectiv al bursei. Preţul de decontare este obligatoriu pentru toate contractele în cauză, indiferent de termenele lor de executare.
Articolul 11. Intermediarul bursei
(1) Vînzătorii şi cumpărătorii acţionează la bursa de mărfuri, de regulă, prin intermediari. Acţionînd la bursă în numele clienţilor, intermediarii bursei încheie contracte de bursă. Pentru efectuarea operaţiunilor ei sînt remuneraţi.
(2) Intermediarii bursei sînt persoane fizice şi juridice împuternicite de comitetul de bursă şi autorizate de bursa de mărfuri să exercite această activitate, alese din rîndurile membrilor bursei de mărfuri sau angajate special în acest scop, precum şi cele care acţionează prin birourile de brokeri.
(3) Prin intermediari ai bursei se subînţeleg firmele de brokeri, birourile de brokeri şi brokerii independenţi.
(4) Intermediarul bursei:
a) studiază şi analizează cererea şi oferta la mărfurile ce se comercializează prin intermediul bursei;
b) intermediază la cumpărarea, vînzarea sau schimbul mărfii la bursă;
c) procură, vinde sau schimbă marfa la cererea clientului;
d) procură marfă pentru interesele proprii ale bursei;
e) perfectează documentele pentru tranzacţiile efectuate;
f) ţine evidenţa tranzacţiilor încheiate la bursă.
Articolul 12. Cotaţiile de bursă
Cotaţiile de bursă sînt preţurile de bursă, înregistrate şi publicate ulterior, la tranzacţiile de bursă pentru o anumită perioadă de timp (de regulă, o zi de bursă). Cotaţiile de bursă se folosesc ca bază la încheierea contractelor, inclusiv în afara bursei. Stabilirea anticipată a cotaţiilor se interzice.
ÎNFIINŢAREA ŞI ORGANIZAREA ACTIVITĂŢII
BURSEI DE MĂRFURI. ORGANELE DE CONDUCERE
Articolul 13. Constituirea bursei de mărfuri
(1) Bursa de mărfuri este persoană juridică, avînd forma juridică de societate pe acţiuni ori de societate cu răspundere limitată. Forma societăţii pe acţiuni se stabileşte la adunarea constitutivă a bursei de mărfuri.
(2) Fondatori ai bursei de mărfuri pot fi persoanele fizice şi juridice, cărora legea nu le interzice acest drept.
(3) Bursa este supusă înregistrării de stat în modul stabilit de legislaţie.
(4) Mărimea capitalului social al bursei de mărfuri trebuie să fie de cel puţin 1 milion de lei.
(5) Cota-parte a fiecărui fondator şi membru al bursei în capitalul social nu poate depăşi 10%.
(6) Fondatorii bursei de mărfuri înştiinţează întreprinderile şi persoanele fizice interesate despre înfiinţarea acesteia, desfăşoară pregătiri pentru convocarea primei adunări generale a fondatorilor şi membrilor bursei de mărfuri.
(7) Fondatori ai bursei nu pot fi:
a) autorităţile administraţiei publice centrale şi locale;
b) băncile şi instituţiile de credit;
c) companiile şi fondurile de asigurare şi investiţionale, companiile fiduciare;
d) organizaţiile (asociaţiile) şi fundaţiile obşteşti, religioase, politice şi filantropice;
e) persoanele fizice care, conform legii, nu sînt în drept să desfăşoare activitate de întreprinzător.
Articolul 14. Denumirea bursei
(1) Bursa are denumire proprie, în care trebuie să fie indicate tipul bursei şi obiectul de activitate, prin care bursa respectivă se deosebeşte de celelalte. Pentru comoditate, denumirea bursei poate fi prescurtată.
(2) Denumirea bursei nu va conţine date cu privire la apartenenţa ei la autorităţile administraţiei publice şi organizaţiile social-politice.
[Art.15 abrogat prin LP53 din 30.03.17, MO134-143/28.04.17 art.218]
[Art.15 modificat prin LP250 din 19.06.03, MO149/18.07.03 art. 602]
[Art.15 modificat prin LP340 din 06.07.01, MO97/17.08.01 art. 771]
Articolul 16. Veniturile bursei de mărfuri
(1) Veniturile bursei de mărfuri se formează din taxele de înscriere şi cotizaţiile anuale ale membrilor bursei, plata de intrare, taxele pentru tranzacţiile de bursă, mijloacele de la vînzarea acţiunilor şi din alte încasări. Suma rămasă după compensarea cheltuielilor pentru desfăşurarea activităţii bursei, după plata dobînzilor la credite şi a impozitelor şi plăţilor stabilite de legislaţie poate fi utilizată pentru necesităţile proprii ale bursei.
(2) Bursa de mărfuri încasează de la intermediarul-cumpărător şi intermediarul-vînzător taxe de comision în părţi egale, în mărimea ce derivă din valoarea totală a contractului. Procentul taxei de comision se stabileşte de administraţia bursei.
Articolul 17. Statutul bursei de mărfuri
(1) Statutul bursei de mărfuri, în afară de prevederile stabilite de Legea cu privire la antreprenoriat şi întreprinderi şi Legea privind societăţile pe acţiuni, va cuprinde:
a) numărul maxim al membrilor bursei;
b) modul de acordare a calităţii de membru al bursei, de suspendare şi de retragere a acestei calităţi;
c) drepturile şi obligaţiile membrilor bursei şi ale altor participanţi la comerţul de bursă;
d) modul de soluţionare a litigiilor ce apar în procesul comerţului de bursă, precum şi în alte probleme de activitate a bursei, filialelor şi a altor subdiviziuni separate ale acesteia.
(2) Statutul poate cuprinde şi alte prevederi ce nu sînt în contradicţie cu legislaţia.
Articolul 18. Regulile comerţului de bursă
(1) Regulile comerţului de bursă sînt principalul document ce reglementează efectuarea operaţiunilor de bursă, desfăşurarea licitaţiilor de bursă şi soluţionarea litigiilor apărute în cadrul lor.
(2) Regulile comerţului de bursă, aprobate de adunarea generală a fondatorilor şi membrilor bursei de mărfuri, vor stabili:
a) locul şi ora desfăşurării licitaţiilor de bursă;
b) organizarea funcţionării sălii bursei;
c) modul desfăşurării licitaţiilor de bursă;
d) tipurile licitaţiilor de bursă;
e) tipurile tranzacţiilor de bursă;
f) denumirea secţiilor de mărfuri;
g) lista subdiviziunilor interioare ale bursei;
h) modul de informare despre apropiatele licitaţii de bursă;
i) modul de înregistrare şi evidenţă a tranzacţiilor de bursă;
j) modul de corectare, după confirmarea rezultatelor licitaţiilor, a greşelilor din fişa de comandă, care se expediază intermediarului bursei;
k) modul de cotare a preţurilor la mărfurile de bursă;
l) modul de informare despre tranzacţiile de bursă efectuate la licitaţiile de bursă precedente;
m) modul de informare a membrilor bursei şi a altor participanţi la comerţul de bursă despre pieţele de mărfuri şi conjunctura de piaţă a mărfurilor de bursă;
n) modul de achitare reciprocă a membrilor bursei şi altor participanţi la comerţul de bursă la încheierea tranzacţiilor de bursă;
o) măsurile de control asupra procesului de formare a preţurilor la bursă în scopul de a nu admite ridicarea bruscă a nivelurilor preţurilor, majorarea sau scăderea lor artificială, cîrdăşia sau răspîndirea unor informaţii false spre a influenţa preţurile;
p) măsurile de asigurare a ordinii şi disciplinei la licitaţiile de bursă, precum şi modul şi condiţiile de aplicare a acestor măsuri;
q) măsurile de asigurare a respectării de către membrii bursei şi alţi participanţi la comerţul de bursă a deciziilor autorităţilor administraţiei publice în probleme ce se referă la activitatea bursei, a documentelor de constituire a bursei, a regulilor comerţului de bursă, a hotărîrilor adunării generale a fondatorilor şi membrilor bursei şi ale altor organe de conducere ale bursei;
r) lista încălcărilor ce atrag aplicarea de către bursă a unor amenzi participanţilor la comerţul de bursă, precum şi cuantumurile amenzilor şi modul lor de percepere;
s) cuantumurile defalcărilor, taxelor, tarifelor şi ale altor plăţi şi modul de percepere a acestora de către bursă.
(3) Regulile comerţului de bursă pot cuprinde şi alte prevederi care nu sînt în contradicţie cu legislaţia.
(4) Regulile comerţului de bursă trebuie să prevadă asigurarea riscului în cazul în care vreun membru al casei de clearingnu-şi va putea onora obligaţiile financiare. Deficitul de mijloace se completează din activele bursei, din capitalul de rezervă şi din fondul de garanţie al bursei, din contribuţiile altor membri ai bursei proporţional cotei de participare la operaţiunile de bursă.
(5) Regulile comerţului de bursă trebuie să fie puse la dispoziţia oricărui participant potenţial la licitaţiile de bursă pentru a lua cunoştinţă de ele.
Articolul 19. Adunarea generală a fondatorilor
şi membrilor bursei de mărfuri
(1) Adunarea generală a fondatorilor şi membrilor bursei este organul suprem de conducere al bursei de mărfuri. La lucrările adunării generale pot participa, fără drept de vot deliberativ, şi funcţionari ai bursei, împuterniciţi ai Ministerului Economiei și Infrastructurii, alte persoane invitate.
[Art.19 al.(1) modificat prin LP250 din 19.06.03, MO149/18.07.03 art. 602]
(2) Suplimentar la competenţa stabilită de Legea cu privire la antreprenoriat şi întreprinderi şi de Legea privind societăţile pe acţiuni, adunarea generală a fondatorilor şi membrilor bursei de mărfuri:
a) aprobă modul de eliberare către intermediarul bursei a autorizaţiei pentru efectuarea tranzacţiilor în comerţul de bursă, stabileşte modul de retribuire a muncii lui;
b) aprobă regulamente, reguli, instrucţiuni şi alte documente ce reglementează activitatea subdiviziunilor bursei;
c) determină cuantumul taxei de bursă pentru tranzacţii, plăţii de intrare de la vizitatorii permanenţi şi ocazionali ai bursei care nu sînt membri ai acesteia, plăţii pentru serviciile prestate de bursă, stabileşte modul de aplicare a amenzilor pentru încălcarea regulilor comerţului de bursă;
d) alege organele de conducere ale bursei;
e) examinează cererile de acordare şi retragere a calităţii de membru al bursei şi decide asupra lor;
f) examinează cererile privind încălcarea de către comitetul de bursă a hotărîrilor adunării generale şi regulilor stabilite de bursă;
g) aprobă şi anulează deciziile comitetului de bursă.
(3) Adunarea generală a fondatorilor şi membrilor bursei de mărfuri este constituită valabil dacă la ea participă cel puţin 2/3 din numărul fondatorilor şi membrilor bursei.
(4) Hotărîrea adunării generale a fondatorilor şi membrilor bursei de mărfuri se consideră adoptată dacă pentru ea au votat 2/3 din numărul fondatorilor prezenţi şi majoritatea simplă a membrilor bursei prezenţi.
(5) Adunarea generală a fondatorilor şi membrilor bursei de mărfuri are loc, de regulă, o dată pe an. Adunarea extraordinară se convoacă la cererea unuia sau a mai multor fondatori sau a 1/3 din membrii bursei.
Articolul 20. Comitetul de bursă
(1) În perioada dintre adunările generale ale fondatorilor şi membrilor bursei de mărfuri conducerea generală a bursei o efectuează comitetul de bursă.
(2) Comitetul de bursă, în componenţa preşedintelui, vicepreşedinţilor şi membrilor comitetului, se alege la adunarea generală a fondatorilor şi membrilor bursei de mărfuri. La aceeaşi adunare se stabileşte componenţa numerică şi nominală a comitetului de bursă şi durata mandatului lui. În caz de activitate nesatisfăcătoare, comitetul de bursă poate fi reales înainte de termen.
(3) Pentru exercitarea unor atribuţii ce necesită cunoştinţe speciale, în componenţa comitetului de bursă pot fi aleşi reprezentanţi plenipotenţiari ai altor întreprinderi şi persoane fizice care nu sînt membri ai bursei.
(4) Repartizarea obligaţiilor între membrii comitetului de bursă se face la prima lui şedinţă.
(5) Competenţa comitetului de bursă se stabileşte de adunarea generală a fondatorilor şi membrilor bursei de mărfuri.
(6) Comitetul de bursă este în drept să ia decizii dacă la şedinţă sînt prezenţi cel puţin 1/2 din membrii lui.
(7) Decizia comitetului de bursă se consideră adoptată dacă pentru ea a votat majoritatea simplă a membrilor lui prezenţi la şedinţă. În caz de paritate de voturi, votul preşedintelui comitetului este decisiv.
Articolul 21. Organul executiv al bursei de mărfuri
(1) Activitatea curentă a bursei de mărfuri este condusă de consiliul de administraţie sau de managerul bursei. Membrii consiliului de administraţie şi managerul bursei nu pot fi membri ai bursei şi lucrează ca angajaţi prin contract de muncă. Drepturile şi obligaţiile managerului, ale consiliului de administraţie al bursei le stabileşte comitetul de bursă.
(2) Consiliul de administraţie al bursei sau managerul conduce toate domeniile de activitate ale bursei de mărfuri, cu excepţia celor ce ţin de competenţa exclusivă a adunării generale a fondatorilor şi membrilor bursei de mărfuri şi a comitetului de bursă.
Articolul 22. Comisiile de bursă
(1) Comisiile de bursă sînt subdiviziuni ale bursei de mărfuri şi, în funcţie de problemele pe care le soluţionează, pot fi: de control, de revizie, financiară, de mărfuri, de ring, de transport, de marketing, de primire a noilor membri, pentru etica de afaceri, pentru mărfurile noi, de depozitare a mărfurilor, pentru statistică etc.
[Art.22 al.(1) modificat prin LP194-XVI din 26.09.08, MO190-192/24.10.08 art.687]
(2) Activitatea fiecărei comisii este reglementată de un regulament respectiv, elaborat de consiliul de administraţie al bursei sau de manager şi aprobat de adunarea generală a fondatorilor şi membrilor bursei de mărfuri (pînă la aprobarea de către adunarea generală, regulamentele pot fi aprobate provizoriu de comitetul de bursă).
Articolul 23. Arbitrajul
1) Membrii arbitrajului şi preşedintele acestuia se aleg la adunarea generală a fondatorilor şi membrilor bursei de mărfuri.
(2) Activitatea arbitrajului este reglementată de regulamentul acestuia, precum şi de Legea nr.23-XVI din 22 februarie 2008 cu privire la arbitraj.
(3) Deciziile arbitrajului sînt obligatorii pentru executare. Dacă arbitrii în soluţionarea vreunei chestiuni nu ajung la înţelegere, bursa desemnează un prim-arbitru, a cărui decizie este definitivă.
[Art.23 în redacţia LP194-XVI din 26.09.08, MO190-192/24.10.08 art.687]
Articolul 24. Funcţionarii bursei de mărfuri
(1) Funcţionari ai bursei de mărfuri sînt persoanele fizice care participă la activitatea bursei în baza contractului de muncă.
(2) Funcţionarilor bursei li se interzice să participe la tranzacţiile de bursă şi să înfiinţeze firme de brokeri proprii, precum şi să utilizeze informaţia de serviciu în interese personale.
Articolul 25. Membrii bursei de mărfuri
(1) Membri ai bursei de mărfuri pot fi persoane fizice şi juridice, indiferent de tipul de proprietate şi de forma juridică de organizare a activităţii de întreprinzător, cu excepţia celor enumerate la alin.(4) al prezentului articol, care au participat la formarea capitalului social al bursei ori varsă cotizaţii sau alte plăţi cu destinaţie specială în patrimoniul bursei.
(2) Persoanele fizice şi juridice se primesc în rîndurile membrilor bursei în modul şi condiţiile stabilite de documentele statutare ale bursei şi calitatea lor de membru este confirmată printr-un certificat eliberat de bursă.
(3) Drepturile şi obligaţiile membrilor bursei, modul de încetare a calităţii lor de membru al bursei se stabilesc de adunarea generală a fondatorilor şi membrilor bursei.
(4) Membri ai bursei de mărfuri nu pot fi:
a) funcţionarii bursei respective sau ai oricărei alte burse de mărfuri;
b) întreprinderile ai căror conducători (locţiitori ai conducătorilor sau conducătorii filialelor şi ai altor subdiviziuni separate ale acestora) sînt funcţionari ai bursei respective;
c) băncile şi instituţiile de credit, companiile şi fondurile de asigurare şi de investiţii, companiile fiduciare;
d) autorităţile administraţiei publice centrale şi locale;
e) organizaţiile (asociaţiile) şi fundaţiile obşteşti, religioase, politice şi filantropice;
f) persoanele fizice care, conform legii, nu au dreptul să desfăşoare activitate de întreprinzător.
Articolul 26. Categoriile membrilor bursei de mărfuri
(1) Membrii bursei de mărfuri pot fi de următoarele categorii:
a) membri ai bursei cu drepturi nelimitate (depline): dreptul să participe la licitaţiile de bursă în toate secţiile (sectoarele, sucursalele) bursei şi dreptul la un număr de voturi, stabilit în documentele de constituire, la adunarea generală a fondatorilor şi membrilor bursei şi la adunările generale ale membrilor secţiilor (sectoarelor, sucursalelor) bursei;
b) membri ai bursei cu drepturi limitate (parţiale): dreptul să participe la licitaţiile de bursă într-o anumită secţie (sector, sucursală) şi dreptul la un anumit număr de voturi, stabilit în documentele de constituire, la adunarea generală a fondatorilor şi membrilor bursei şi la adunările generale ale membrilor secţiei (sectorului, sucursalei) bursei.
(2) Categoria membrului bursei se stabileşte de adunarea generală a fondatorilor şi membrilor bursei de mărfuri la primirea persoanei fizice sau juridice respective în rîndurile membrilor bursei.
Articolul 27. Dreptul la cesiune
Membrii bursei pot cesiona dreptul lor de a participa la comerţul de bursă numai unei persoane fizice sau juridice care are dreptul de a fi membru al bursei. Contractul de cesiune a drepturilor urmează a fi înregistrat la bursă.
Articolul 28. Activitatea editorială
Bursa de mărfuri este în drept să aibă o bază editorială proprie pentru a edita, respectînd Legea presei, ziare, cataloage de preţuri cu o succintă caracterizare a mărfurilor de nomenclatură, reviste şi articole care reflectă problemele pieţei.
Articolul 29. Încetarea activităţii bursei de mărfuri
Activitatea bursei de mărfuri încetează în baza hotărîrii adunării generale a fondatorilor şi membrilor bursei sau în baza hotărîrii judecătoreşti, în modul prevăzut de legislaţie.
[Art.29 modificat prin LP53 din 30.03.17, MO134-143/28.04.17 art.218]
[Art.29 modificat prin LP250 din 19.06.03, MO149/18.07.03 art. 602]
ORGANIZAREA COMERŢULUI DE BURSĂ
Articolul 30. Participanţii la comerţul de bursă
(1) Participanţi la comerţul de bursă sînt membrii bursei, intermediarii bursei şi vizitatorii ocazionali.
(2) Bursa nu poate fi participant la comerţul de bursă.
Articolul 31. Participarea membrilor bursei la comerţul de bursă
Membrii bursei de mărfuri care nu sînt intermediari ai bursei participă la comerţul de bursă:
a) nemijlocit în nume propriu numai în cazul negocierii mărfii fizice exclusiv pe seama sa, fără drept de intermediere de bursă;
b) prin birourile de brokeri organizate de ei;
c) pe bază de contract cu intermediarii bursei care desfăşoară activitate comercială.
Articolul 32. Vizitatorii sălii bursei
Vizitatori ai sălii bursei sînt:
a) toţi fondatorii şi membrii bursei cu drept de intrare gratuită;
b) intermediarii bursei cu drept de intrare gratuită;
c) vizitatorii ocazionali care au dobîndit dreptul de a vizita o singură dată bursa;
d) împuterniciţii Ministerului Economiei și Infrastructurii cu drept de intrare gratuită, însă fără drept de a face comerţ de bursă;
[Art.32 lit.d) modificat prin LP250 din 19.06.03, MO149/18.07.03 art. 602]
e) oaspeţii cu bilete de invitaţie.
Articolul 33. Ghildele de brokeri şi asociaţiile lor
Intermediarii bursei au dreptul să creeze ghilde de brokeri. Ghildele de brokeri se pot uni în asociaţii.
Articolul 34. Evidenţa tranzacţiilor de către intermediarii bursei
Intermediarii bursei sînt obligaţi să ţină evidenţa tranzacţiilor efectuate la bursă pentru fiecare client şi să păstreze datele despre aceste tranzacţii în decurs de 5 ani din ziua efectuării tranzacţiei.
Articolul 35. Organizarea deservirii clearing.
Casele de clearing
(1) În scopul asigurării executării tranzacţiilor ce se efectuează la bursa de mărfuri, bursa este obligată să organizeze deservirea achitărilor pe calea creării caselor de clearing sau încheierii contractelor cu o anumită bancă sau instituţie de credit pentru organizarea deservirii clearing.
(2) Casele de clearing pot fi create şi ca organizaţii ale intermediarilor bursei independente de bursă.
(3) Membru al casei de clearing poate deveni orice persoană fizică sau juridică care dispune de un capital minim şi are cont la bancă. Mărimea capitalului minim se stabileşte de adunarea generală a fondatorilor şi membrilor bursei de mărfuri. Membrul casei de clearing trebuie, de asemenea, să depună o contribuţie în fondul de garanţie al bursei. Mărimea minimă a contribuţiei de asemenea se stabileşte de adunarea generală a fondatorilor şi membrilor bursei de mărfuri.
(4) Casa de clearing:
a) stabileşte felul, volumul şi modul de încasare de la membrii casei a contribuţiilor ce garantează executarea tranzacţiilor sau repararea prejudiciului cauzat ca urmare a neexecutării complete sau parţiale a obligaţiilor ce decurg din aceste tranzacţii, precum şi alte obligaţii financiare ale participanţilor la tranzacţii;
b) efectuează, în modul stabilit, creditarea şi asigurarea participanţilor la tranzacţii în limitele necesare pentru garantarea executării acestor tranzacţii sau repararea prejudiciului în cazul neexecutării lor.
(5) Casa de clearing serveşte pentru evidenţa financiară şi numerică a tranzacţiilor încheiate.
(6) Mijloacele băneşti ale casei de clearing se constituie din taxele pentru efectuarea operaţiunilor, din suma amenzilor şi penalităţilor percepute pentru greşelile aritmetice comise şi pentru prezentarea cu întîrziere a dărilor de seamă privind tranzacţiile efectuate, precum şi din contribuţiile membrilor casei.
Articolul 36. Garantarea preţurilor libere în cadrul
comerţului de bursă
(1) La bursa de mărfuri, diferenţa dintre cursul de cumpărare şi vînzare nu se limitează.
(2) Bursei de mărfuri i se interzice să stabilească:
a) niveluri şi plafoane pentru preţurile la mărfurile de bursă în cadrul comerţului de bursă;
b) mărimea retribuţiilor acordate intermediarilor bursei pentru intermediere în tranzacţiile de bursă.
Articolul 37. Soluţionarea litigiilor la bursa de mărfuri
Litigiile legate de încheierea, executarea, modificarea condiţiilor şi suspendarea tranzacţiilor de bursă se examinează şi se soluţionează de arbitrajul bursei.
[Art.37 modificat prin LP194-XVI din 26.09.08, MO190-192/24.10.08 art.687]
Articolul 38. Garantarea autogestiunii bursei de mărfuri
(1) Imixtiunea autorităţilor publice în activitatea bursei de mărfuri, cu excepţia cazurilor prevăzute de legislaţie, nu se admite.
(2) În cazul în care deciziile autorităţilor administraţiei publice centrale şi locale, precum şi ale persoanelor cu funcţii de răspundere ale acestora, care au condus la cauzarea de prejudicii participanţilor la comerţul de bursă au fost declarate de instanţele judecătoreşti ca nelegitime, acestor participanţi li se repară în întregime prejudiciul cauzat, inclusiv cîştigul neglijat. Prejudiciul se repară în următoarele proporţii: 60% din bugetul respectiv şi 40% din veniturile persoanelor cu funcţii de răspundere vinovate.
Articolul 39. Controlul asupra activităţii bursei de mărfuri
(1) Verificarea activităţii financiare şi economice a bursei de mărfuri se efectuează de organele abilitate conform legislaţiei.
(2) Bursa de mărfuri prezintă dări de seamă în conformitate cu legislaţia.
[Art.40 abrogat prin LP53 din 30.03.17, MO134-143/28.04.17 art.218]
[Art.40 modificat prin LP250 din 19.06.03, MO149/18.07.03 art. 602]
Articolul 41. Punerea în aplicare a legii
(2) Persoanele juridice care desfăşoară comerţ de bursă şi folosesc în denumirea firmei cuvintele "bursa de mărfuri", în termen de 2 luni:
a) vor pune documentele lor statutare în concordanţă cu prezenta lege;
b) vor efectua reînregistrarea bursei în modul stabilit de lege
[Art.41 al.(2), lit.c) abrogată prin LP53 din 30.03.17, MO134-143/28.04.17 art.218]
(3) Bursele de mărfuri existente al căror capital social este sub 1 milion de lei sînt obligate pe parcursul anului să-l majoreze pînă la această sumă.
(4) Guvernul:
a) va prezenta Parlamentului, în termen de o lună, propuneri privind punerea legislaţiei în concordanţă cu prezenta lege;
b) în termen de 2 luni:
va pune actele sale normative în concordanţă cu prezenta lege;
va aproba nomenclatorul mărfurilor de bursă.
[Art.41 al.(2) lit.c) modificat prin LP250 din 19.06.03, MO149/18.07.03 art. 602]
[Art.41 al.(4) lit.b) modificată prin LP472 din 27.09.01, MO128/19.10.01 art. 896]
[Art.41 al.(4) lit.b) modificată prin LP375-XIV din 30.04.99]
Chişinău, 26 februarie 1997.
Nr. 1117-XIII.

References: Articolul 2

Articolul 3

Articolul 4

Articolul 5

Articolul 6

Articolul 7

Articolul 8

Articolul 9

Articolul 10

Articolul 11

Articolul 12

Articolul 13

Articolul 14

Articolul 16

Articolul 17

Articolul 18

Articolul 19

Articolul 20

Articolul 21

Articolul 22

Articolul 23

Articolul 24

Articolul 25

Articolul 26

Articolul 27

Articolul 28

Articolul 29

Articolul 30

Articolul 31

Articolul 32

Articolul 33

Articolul 34

Articolul 35

Articolul 36

Articolul 37

Articolul 38

Articolul 39

Articolul 41